સવાર પડે ત્યારે પંખીઓનો કલરવ સંભળાય છે એ તો અર્ધસત્ય છે. ખરી વાત એ છે કે પંખીઓનો કલરવ શરૂ થાય ત્યારે સવાર પડે છે. એ કલરવ શરૂ થાય ત્યારે એમાં ખિસકોલી પણ પોતાનો સૂર પુરાવે છે. ખિસકોલીના સૂર સાથે તાલપૂર્વક એની પૂંછડી ઊંચીનીચી થતી રહે છે. છેલ્લાં કેટલાંય વર્ષોથી હું આ ખેલ પ્રાર્થનામય ચિત્તે નિહાળતો રહ્યો છું. આવો ખેલ નિહાળવામાં મારી અાસ્તિકતા સમાઇ જાય છે. આવું રોજ બને ત્યારે ઉપનિષદ અને ગીતા પણ ગૌણ બની જાય છે.